《金缕曲 题董铸范“花坪长忆图”》
清代·赵芬

乐事应难又。记当年、小园联步，牡丹时候。魏紫姚黄春正丽，肯便等闲孤负。

理彩线、花幡亲绣。护惜繁英芳意切，奈凄风、苦雨来偏骤。

春人梦，能长否。

飞琼本是瑶池偶。恨匆匆、骖鸾归去，几时重觏。此日芳菲仍不改，忍对花开如斗。

算只有、香尘依旧。宛转新词工写怨，系相思、奉倩犹消瘦。

还累我，泪盈袖。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。